लुफ्थांसा एयरलाइंस के कम्प्यूटर सिस्टम में खराबी; पिछले महीने US में हुई थी दिक्कत
Germany Lufthansa Airlines Case - Cancels Dozens of Flights Due to Computer System Malfunction; र्मनी की लुफ्थांसा एयरलाइन्स के कम्प्यूटर सिस्टम में बुधवार को बड़ी तकनीकी खराबी आई। इसके चलते दर्जनों उड़ानें रद्द कर दी गईं। कंपनी ने बयान में कहा- IT सिस्टम फेल होने की वजह से यह दिक्कत हुई है
जर्मनी की लुफ्थांसा एयरलाइंस के कम्प्यूटर सिस्टम में बुधवार को तकनीकी खराबी आई। इसके चलते दर्जनों उड़ानें रद्द कर दी गईं। कंपनी ने अपने बयान में कहा- IT सिस्टम फेल होने से यह दिक्कत हुई है। इसे जल्द दुरुस्त करने की कोशिश जारी है। हम इस मामले की जांच भी कर रहे हैं कि आखिर पूरे ग्रुप के IT सिस्टम पर इसका असर कैसे हुआ।
पिछले महीने अमेरिका में भी इसी तरह की दिक्कत सामने आई थी और इसकी वजह से हजारों फ्लाइट्स कैंसिल करनी पड़ी थीं। कंपनी के स्पोक्सपर्सन ने कहा- सिर्फ लुफ्थांसा ग्रुप की फ्लाइट्स पर असर पड़ा है। हम इसे बहुत जल्द ठीक कर लेंगे।
पेन और पेपर की पड़ी जरूरत
न्यूज एजेंसी से बातचीत में कुछ पैसेंजर्स ने कहा- कंपनी अब हमें बोर्डिंग के लिए पेन और पेपर की मदद से डीटेल्स दे रही है। इसकी वजह यह है कि डिजिटल ऑपरेशन्स फिलहाल नहीं हो पा रहे हैं। लगेज को लेकर खासतौर पर दिक्कत हो रही है।
खास बात यह है कि यह मामला ऐसे वक्त सामने आया है जब दो दिन बाद ही जर्मनी के 7 एयरपोर्ट्स के कर्मचारियों ने कुछ मांगों को लेकर हड़ताल करने की धमकी दी है।
अमेरिका में क्या हुआ था?
अमेरिका में पिछले महीने NOTAM (नोटिस टु एयर मिशन्स) सिस्टम में आई खराबी के चलते 9600 फ्लाइट्स लेट हुईं थीं। जबकि 1300 डोमेस्टिक और इंटरनेशनल फ्लाइट्स कैंसिल कर दी गईं थीं।
अमेरिका में 2001 में हुए आतंकी हमले के बाद ऐसा पहली बार हुआ, जब इतनी फ्लाइट्स को उड़ान भरने में देरी हुई और उन्हें ग्राउंड पर ही रोक लिया गया। फेडरल एविएशन एडमिनिस्ट्रेशन (FAA) ने 4 घंटे की मशक्कत के बाद फ्लाइट ऑपरेशन्स धीरे-धीरे शुरू कर दिए थे।
मामला कितना गंभीर था, इसका अंदाजा इस बात से लगाया जा सकता है कि इस मामले पर व्हाइट हाउस में इमरजेंसी मीटिंग हुई थी। राष्ट्रपति जो बाइडेन ने ट्रांसपोर्ट सेक्रेटरी से रिपोर्ट तलब की थी।
साइबर अटैक नहीं था
व्हाइट हाउस की प्रेस सेक्रेटरी कैरीन जीन पियरे ने बाद में NBC न्यूज ने कहा था- ट्रांसपोर्टेशन सेक्रेटरी प्रेसिडेंट जो बाइडेन से मिले। उन्होंने इस परेशानी के बारे में प्रेसिडेंट को जानकारी दी थी। जांच के बाद यह साफ हो गया कि यह मामला साइबर अटैक का नहीं था, लेकिन प्रेसिडेंट ने मामले की पूरी और गंभीरता से जांच के आदेश दिए।
न्यूज एजेंसी AP की एक रिपोर्ट में कहा गया था- कुल 21 हजार फ्लाइट टेकऑफ करने वाली थीं। ज्यादातर डोमेस्टिक फ्लाइट्स थीं। इनके अलावा 1,840 इंटरनेशनल फ्लाइट्स US में लैंड करने वाली थीं। अमेरिका को इससे करीब 2 करोड़ डॉलर का नुकसान हुआ।